वीरगन्जमा अन्तर्राष्ट्रिय स्तरको तेक्वान्दो प्रतियोगिता सुरु
नेपाल, भारत र बंगलादेशका गरी १३ वटा टिम सहभागी रहेको अन्तर्राष्ट्रिय स्तरको तेक्वान्दो प्रतियोगिता शुक्रबारदेखि वीरगन्जमा सुरु भएको छ । पूर्व तेक्वान्दो खेलाडीसमेत रहेका मधेस प्रदेशका खानेपानी तथा उर्जा विकास मन्त्री ओमप्रकाश शर्माले तेक्वान्दो प्रतियोगिताको उद्घाटन गरेका हुन् ।
वीरगन्ज — नेपाल, भारत र बंगलादेशका गरी १३ वटा टिम सहभागी रहेको अन्तर्राष्ट्रिय स्तरको तेक्वान्दो प्रतियोगिता शुक्रबारदेखि वीरगन्जमा सुरु भएको छ । पूर्व तेक्वान्दो खेलाडीसमेत रहेका मधेस प्रदेशका खानेपानी तथा उर्जा विकास मन्त्री ओमप्रकाश शर्माले तेक्वान्दो प्रतियोगिताको उद्घाटन गरेका हुन् ।शनिबारसम्म चल्ने प्रतियोगितामा नेपालका ९ वटा, भारतका ३ र बंगलादेशको एउटा टीमले सहभागिता जनाएका छन् । पर्सा जिल्ला तेक्वान्दो कार्य समितिका अध्यक्ष गणेशमान श्रेष्ठका अनुसार ४१ केजीदेखि ७४ केजी तौल समूहमा प्रतिस्पर्धा भएका छन् ।दुई दिने अन्तर्राष्ट्रिय प्रतियोगितामा खेलाडी, रेफ्री, प्रशिक्षक गरी करिब तीन सय जनाको सहभागिता रहको छ । पर्सा जिल्ला तेक्वान्दो कार्य समितिले नेपाल तेक्वान्दो संघका प्राविधिकसँगको समन्वयमा प्रतियोगिता सञ्चालन गरेको हो ।सबै तौल समूहको फाइनल खेल शनिबार खेलिने प्रतियोगिताका संयोजक वीरेन्द्र कुर्मी क्षेत्रीले जनाए । १४ औं साग गेम र इन्डोनेशियामा हुने १९ औं एशियन गेमलाई लक्षित गरी प्रतियोगिता सञ्चालन गरिएको क्षेत्रीले बताए ।प्रथम, द्धितीय र तृतीय हुने टिमलाई क्रमश: ५० हजार, २५ हजार र १५ हजार रुपैयाँ पुरस्कार दिइने समितिका वरिष्ठ सल्लाहकार निशान्त लामिछानेले बताए । यस्तै प्रतियोगिताको वेस्ट फाइटर महिला र पुरुषलाई २५/२५ हजार रुपैयाँ पुरस्कार प्रदान गरिने छ । प्रतियोगिता उद्घाटन हुनुअघि सहभागी भएका सबै खेलाडी, रेफ्री, प्रशिक्षक, आयोजक र अतिथिले नगरसभा गृहबाट घन्टाघरसम्म पीस मार्च र्‍याली निकालेका थिए । 